வீட்டின் முகப்பு கல்யாண வீட்டிற்கான களையுடன், அலங்காரத்துடன் இருந்தது. குழந்தைகள் ஆரவாரத்துடன் ஓடி ஆடி, ஒளிந்து விளையாடிக் கொண்டிருந்தார்கள். இளம் பெண்கள் தங்கள் அலங்காரம் நன்றாக இருக்கிறதா என்பதை அறிய அங்கு குழுமியிருந்த இளைஞர்களைக் கடைக்கண் பார்வையால் நோட்டம் விட்டுக் கொண்டிருந்தனர். இப்போதுதான் சமூக வலைத்தளங்கள் வந்துவிட்டனவே! எல்லோரும் ஸ்மார்ட்டாக கையில் ஸ்மார்ட் ஃபோனுடன் செல்ஃபி எடுக்கும் செல்ஃபி பிள்ளைகளாக வலம் வந்து கொண்டிருந்தனர். நொடிக்கு நொடி படங்கள் சமூக வலைத்தளங்களுக்குப் பறந்து கொண்டிருந்தன. இளைய சமுதாயம் நிறையவே மாறிவிட்டதுதான். எங்கள் இளம் வயது காலக்கட்டத்தில் இல்லாத தைரியமும் வந்திருக்கிறது இத்தலைமுறையினரிடம். வீட்டினுள் நுழைந்தோம்.